## El Consell valida el contracte de 4,5 milions d’euros per a les inspeccions i apuntalaments de vivendes danyades per la dana que presenten risc

*** La Vicepresidència Primera i Conselleria de Servicis Socials, Igualtat i Vivenda encarrega els treballs a l’Institut Valencià de l’Edificació**

El Consell ha validat la declaració d’emergència per a la contractació del servici per a inspeccions i actuacions tècniques d’apuntalament d’edificacions de vivendes danyades per la dana que presenten risc.

La Vicepresidència Primera i Conselleria de Servicis Socials, Igualtat i Vivenda, a través de la Secretaria Autonòmica de la Vivenda, ha contractat este servici, per un import de 4.551.354 euros, a l’Institut Valencià de l’Edificació (IVE).

Així, el personal de l’IVE s’encarrega de les inspeccions per a avaluar l’estat de les edificacions de vivenda que així ho requerisquen i que no hagen sigut finançades amb anterioritat per altres organismes públics.

A més, se sufraga la realització d’inspeccions dels 885 garatges que van quedar inundats, segons la llista aportada per la Diputació de València, en les quals s’avalua l’estat dels elements estructurals de les edificacions.

Així mateix, el contracte cobrix tant l’apuntalament de les vivendes com l’elaboració d’actes d’apuntalament; la direcció de la seua execució i la certificació de la conformitat dels treballs d’apuntalament de forjats, bigues i altres elements estructurals en els edificis de vivendes.

Fecha: 22/04/2025